DECIZIA COMISIEI
din 20 august 2007
de modificare a Deciziei 2003/634/CE de aprobare a programelor destinate obținerii statutului de zone autorizate sau de exploatații de creștere autorizate situate în zone neautorizate în ceea ce privește boli ale peștilor precum septicemia hemoragică virală (SHV) și necroza hematopoietică infecțioasă (NHI)
[notificată cu numărul C(2007) 3902]
(Text cu relevanță pentru SEE)
(2007/570/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/67/CEE a Consiliului din 28 ianuarie 1991 privind condițiile de sănătate animală care reglementează introducerea pe piață a animalelor și a produselor de acvacultură (1), în special articolul 10 alineatul (2),
întrucât:
(1)
În conformitate cu Directiva 91/67/CEE, un stat membru poate prezenta Comisiei un program conceput pentru a-i permite să inițieze ulterior procedurile necesare pentru ca o zonă sau o exploatație de creștere situată într-o zonă neautorizată să obțină statutul de zonă autorizată sau de exploatație de creștere autorizată în ceea ce privește una sau ambele boli ale peștilor, septicemia hemoragică virală (SHV) și necroza hematopoietică infecțioasă (NHI). Decizia 2003/634/CE a Comisiei (2) aprobă programele prezentate de diverse state membre și stabilește lista acestora.
(2)
În scrisoarea sa din 28 martie 2007, Regatul Unit a solicitat aprobarea programului ce trebuie aplicat în zona fluviului Ouse în vederea obținerii statutului de zonă autorizată în ceea ce privește SHV. Comisia a examinat cu atenție programul prezentat și a considerat că acesta este în conformitate cu articolul 10 din Directiva 91/67/CEE. În consecință, este necesară aprobarea programului și introducerea acestuia în lista de la anexa I la Decizia 2003/634/CE.
(3)
În scrisoarea sa din 21 noiembrie 2006, Finlanda a solicitat extinderea statutului său aprobat de indemnă de boală la întreaga sa zonă litorală, exceptând zonele pentru care se impun măsuri speciale de eradicare. Documentele furnizate de Finlanda demonstrează că aceste zone întrunesc cerințele articolului 5 din Directiva 91/67/CEE. Toate zonele litorale de pe teritoriul său, exceptând zonele pentru care se impun măsuri speciale de eradicare, au fost considerate ca indemne de boală și au fost introduse în lista zonelor autorizate în ceea ce privește SHV de la anexa I la Decizia 2002/308/CE a Comisiei din 22 aprilie 2002 de stabilire a listelor cu zonele și fermele piscicole autorizate în ceea ce privește septicemia hemoragică virală (SHV) sau necroza hematopoietică infecțioasă (NHI), sau ambele boli (3). Astfel, programul destinat obținerii statutului de indemn de SHV, aplicabil tuturor zonelor litorale ale Finlandei, exceptând zonele pentru care se impun măsuri speciale de eradicare, este finalizat și ar trebui retras din anexa I la Decizia 2003/634/CE.
(4)
În scrisoarea sa din 11 ianuarie 2006, Italia a solicitat aprobarea programului ce trebuie aplicat într-o exploatație de creștere în vederea obținerii statutului de exploatație de creștere autorizată situată într-o zonă neautorizată în ceea ce privește SHV și NHI. Comisia a examinat cu atenție programul prezentat și a considerat că acesta este în conformitate cu articolul 10 din Directiva 91/67/CEE. În consecință, este necesară aprobarea programului și introducerea acestuia în lista de la anexa II la Decizia 2003/634/CE.
(5)
Programele aplicabile zonei Val di Sole e Val di Non și zonei Val Banale, din provincia autonomă Trento, și programul aplicabil zonei Valle del Torrente Venina, din regiunea Lombardia, au fost finalizate. Prin urmare, acestea ar trebui retrase din anexa I la Decizia 2003/634/CE.
(6)
Prin urmare, Decizia 2003/634/CE ar trebui modificată în consecință.
(7)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexele I și II la Decizia 2003/634/CE se înlocuiesc cu textul anexei la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 20 august 2007.